次韵題歸去來圖
作者：夏倪
朝代：宋

paragraphs: 階亭午景負槐陰，空齋初罷戲五禽。
沔州太守致音問，啟讀乃有歸來吟。
先生抱道肯乞憐，凜凜有面方如田。
何能爲此五斗粟，折腰鄉里小兒前。
顧視銅章等涕吐，賦歸唾詞如涌泉。
龍眠居士歎豪逸，想像明窗戲拈筆。
翕忽英姿來筆下，如恐超起將羽化。
吁嗟能事詎可疇，一見公詩如見畫。
惜哉道遠莫可致，强欲賡酬抽鄙思。
韵絕難追神易倦，使我空然汗顔面。
他日從公會借觀，錦囊捧出春筍寒。